
Ettepanek täisealistele ülalpeetavatele 
elatisabi maksmise praktika muutmiseks

Lugupeetavad Karmen Joller ja Maret Maripuu

Kohtutäiturite ja Pankrotihaldurite Koja ametikogu juhatus teeb Teile ettepaneku korraldada nendele täisealistele ülalpeetavatele elatisabi maksmine ka juulis ja augustis, kelle nominaalne õppeperiood ei ole kevadel lõppenud.

Sotsiaalkindlustusametist oleme kohtutäiturilt saadud teabe põhjal esitatud järelepärimisele saanud vastuseks, et täisealistele ülalpeetavatele suvekuude eest ette nähtud elatisabi maksab Sotsiaalkindlustusamet tagant järgi, kui sügisel saadakse värsked EHIS andmed õpingute jätkamise kohta. Peamiseks põhjuseks on enammaksete vältimine. 

Täitemenetlustes, kus täisealine ülalpeetav on õigustatud saama perioodilist elatist kuni õpingute lõppemiseni, ei katke perioodilise elatise sissenõudmine õppeaasta lõpuga, kui õppuri nominaalne õppeperiood ei ole lõppenud ega katkenud. Olukorras, kus sissenõudja elatise nõuet ei ole suvekuul õnnestunud täita piisavas ulatuses ja sissenõudja on esitanud elatisabi taotluse, esitab kohtutäitur Sotsiaalkindlustusametile ka suvekuude eest elatisabi makseteatised. Sissenõudjad on väljendanud arusaamatust, mispärast ei tagata neile suvekuudel elatisabi seadusega ettenähtud määras. Teadaolevalt Sotsiaalkindlustusamet kõnealuseid isikuid iseseisvalt ka ei teavita, vaid teavitus antakse üksnes pöördumise alusel. Leiame, et taoline praktika ei ole kooskõlas elatisabi eesmärgiga toetada lapse ülalpidamist ja vajab korrigeerimist.

